L'article 9.15 de l'Estatut d'autonomia confereix a la Generalitat de Catalunya la competència exclusiva en matèria de ports, amb el topall que preveu l'article 149.1.20 de la Constitució.
Per això, la Generalitat de Catalunya té la titularitat de tots els ports, subjectes o no a règim de concessió administrativa, existents en el litoral català, llevat dels ports d'interès general de Barcelona i Tarragona.
L'exercici de l'esmentada competència ha comportat un desenvolupament legislatiu per regular un sistema portuari que cobreixi les necessitats del sector marítim en el triple vessant comercial i industrial, pesquer i esportiu.
La Llei 5/1998, de 17 d'abril, de ports de Catalunya, diferencia dins el conjunt del sistema portuari català entre els ports, les dàrsenes, les instal·lacions nàutiques i les marines interiors gestionats directament per l'Administració de la Generalitat, que donà lloc a la creació de l'entitat de dret públic Ports de la Generalitat, i els que, fruit de la promoció privada, són explotats en règim de concessió administrativa
La disposició final segona de la Llei 5/1998, de 17 d'abril, de ports de Catalunya, preveu l'elaboració d'un reglament de policia portuària que s'ha d'aplicar tant als ports adscrits a Ports de la Generalitat com als ports objecte de concessió administrativa.
El concepte policia portuària s'entén en l'accepció més àmplia.
Així, el capítol 4 estableix la regulació informadora dels principis bàsics que regeixen l'objecte i contingut dels reglaments d'explotació de cada port, dàrsena i instal·lació marítima, i les normes d'obligat compliment en aquest àmbit.
La necessitat de regular la policia portuària d'una manera unitària als ports, dàrsenes i instal·lacions marítimes amb independència del tipus de gestió i organisme tutelar justifica l'oportunitat del present Decret alhora que respon a una llarga demanda del sector.
Aquest Decret estableix, d'una banda, el règim que ha de regular les relacions entre els titulars de drets de gestió i explotació dels ports, de les dàrsenes i de les instal·lacions marítimes i els usuaris dels serveis portuaris, amb independència que es tracti o no d'un port adscrit a Ports de la Generalitat i que aquest sigui l'ús exclusiu o es tracti d'un port mixt en el qual l'activitat esportiva quedi compartida amb la industrial, comercial o pesquera.
D'altra banda, estableix el règim que ha de regular les relacions entre l'administració portuària i els titulars de drets de gestió i explotació, seguint els criteris que estableix la Llei de ports, que atorga el caràcter d'administració portuària tant al Departament de Política Territorial i Obres Públiques com a l'ens públic Ports de la Generalitat, si bé amb les peculiaritats pròpies del fet que la potestat sancionadora només estigui en mans del director competent en matèria de ports, del conseller de Política Territorial i Obres Públiques i del Govern de la Generalitat.
Per tot això, a proposta del conseller de Política Territorial i Obres Públiques, d'acord amb el dictamen de la Comissió Jurídica Assessora i d'acord amb el Govern,
1.1 El present Reglament té per objecte establir les normes generals del règim de policia que ha de regular les relacions entre l'administració portuària de la Generalitat i els titulars de drets de gestió i explotació dels ports, de les dàrsenes i de la resta d'instal·lacions portuàries de competència de la Generalitat, per una banda, i entre aquests i els usuaris dels serveis portuaris o titulars d'algun dret d'ús preferent dins la zona de servei del port, d'altra banda.
1.2 És administració portuària de la Generalitat, d'acord amb l'article 5.2 de la Llei 5/1998, de 17 d'abril, de ports de Catalunya, el Departament de Política Territorial i Obres Públiques i Ports de la Generalitat.
L'àmbit d'aplicació d'aquest Reglament s'estén:
a) Als ports marítims del litoral català que no siguin d'interès general.
b) A les dàrsenes pesqueres, esportives i comercials situades en els ports marítims del litoral català que no són d'interès general.
c) A les instal·lacions marítimes de competència de la Generalitat.
d) A les persones físiques i legals representants de les persones jurídiques titulars de concessions administratives o d'altres figures contractuals per a la gestió i explotació dels ports, de les dàrsenes i de les instal·lacions marítimes.
e) Als titulars d'un dret d'ús preferent sobre qualsevol dels elements portuaris o de participacions indivises sobre aquests, sigui a títol de concessió, arrendament, autorització, cessió onerosa o gratuïta o qualsevol altra forma de possessió.
f) A les embarcacions que es trobin o facin servir de manera permanent, habitual o circumstancial, les aigües interiors del port, la bocana, els canals d'accés, els amarratges o qualsevol altre servei o instal·lació, en aigua o en sec.
g) A les persones, vehicles i maquinària, que de manera permanent, habitual o circumstancial es trobin dins la zona de servei portuari o utilitzin o transitin pels seus vials, molls, pantalans, aparcaments, pallols, locals o qualsevol altra element fix o desmuntable que integri l'esmentada zona de servei portuari.
3.1 Correspon al Departament de Política Territorial i Obres Públiques, mitjançant la Direcció General de Ports i Transports i l'ens públic Ports de la Generalitat la potestat d'inspecció i vigilància, en els termes que preveu aquest Decret, en els ports i en la resta de les instal·lacions incloses en el seu àmbit d'aplicació.
3.2 L'actuació inspectora ha de ser feta pel personal designat a aquest efecte per l'administració portuària.
Els inspectors tenen el caràcter i la potestat d'autoritat en l'exercici de les seves funcions.
3.3 En l'exercici de la potestat inspectora els inspectors tenen les atribucions que preveu l'article 101 de la Llei de ports de Catalunya i, en especial, les següents:
a) L'accés lliure a la totalitat d'espais, obres, construccions i instal·lacions incloses en la zona de servei portuària, amb independència de l'ús privatiu o públic, onerós o gratuït, d'aquestes.
b) Les actuacions necessàries per comprovar el compliment de les prescripcions legals en el desenvolupament de les activitats i serveis que es portin a terme en la zona portuària.
c) La recollida del material gràfic o altre tipus de prova que resulti necessària pel correcte desenvolupament de les tasques encomanades.
d) L'aixecament de les notes d'inspecció i de les actes de denúncia que es formulin en matèria portuària.
3.4 En els ports, les dàrsenes i les instal·lacions marítimes adscrites a Ports de la Generalitat, el personal que fa de guardamolls té com a missió prevenir, evitar i denunciar les infraccions que es puguin cometre en relació amb la legislació vigent i ha de donar compte de les seves actuacions a les autoritats competents per raó de la matèria.
3.5 En els ports, les dàrsenes i les instal·lacions marítimes en règim de concessió o sotmeses a altres formes contractuals de gestió, les tasques definides en l'anterior apartat es presten d'acord amb el que estableix la legislació sobre seguretat privada i s'ha de donar compte de les irregularitats detectades a l'autoritat competent.
3.6 La inspecció i vigilància en la zona de servei portuària ha d'exercir-se respectant les competències municipals i actuant de manera coordinada amb la policia local.
Els inspectors poden sol·licitar, per a un eficaç compliment de la seva funció, el suport necessari dels mossos d'esquadra, de la policia local i de la resta dels cossos i forces de seguretat.
A aquests efectes, l'administració portuària haurà de sol·licitar-ho a l'autoritat en cada cas competent.
4.1 Qualsevol ciutadà pot denunciar presumptes infraccions o irregularitats.
A aquests efectes, caldrà adreçar-se per escrit al personal esmentat en els apartats 4 i 5 de l'article anterior, que l'ha de tramitar de conformitat amb el que preveu l'apartat 3 d'aquest article, o directament a l'administració portuària.
4.2 En l'escrit de denúncia caldrà especificar de manera fonamentada els actes o fets que presumptament podrien suposar una infracció de la legalitat vigent i la resta de les circumstàncies que puguin ajudar a l'aclariment dels fets.
Així mateix, serà requisit indispensable per iniciar la tramitació corresponent que el denunciant s'identifiqui mitjançant la presentació del seu DNI o un altre document equivalent.
4.3 En qualsevol cas, les denúncies han de ser presentades davant l'administració portuària competent, que pot iniciar unes diligències prèvies a l'efecte de detectar l'existència o no d'indicis racionals que s'ha comès una infracció i, si és el cas, ordenar l'inici del corresponent expedient sancionador.
Tenen la consideració d'infraccions lleus, a l'efecte de ser sancionades per l'administració portuària, les tipificades en l'apartat 3 de l'article 102 de la Llei de ports de Catalunya.
Tenen la consideració d'infraccions greus, a l'efecte de ser sancionades per l'administració portuària, les tipificades en l'apartat 4 de l'article 102 de la Llei de ports de Catalunya.
Tenen la consideració d'infraccions molt greus, a l'efecte de ser sancionades per l'administració portuària, les tipificades en l'apartat 5 de l'article 102 de la Llei de ports de Catalunya.
Diligències prèvies i inici de l'expedient sancionador
Correspon als òrgans competents de la Direcció general de Ports i Transports del Departament de Política Territorial i Obres Públiques i de Ports de la Generalitat ordenar, si escau, respectivament i per raó de l'adscripció, l'inici de les diligències prèvies encaminades a detectar indicis racionals que s'ha comès una infracció de les que tipifica la Llei de ports de Catalunya.
La incoació, si és el cas, del corresponent expedient sancionador correspon al director general de Ports i Transports o al gerent de Ports de la Generalitat, i es comunicarà als efectes oportuns al concessionari o gestor del port, la dàrsena o la instal·lació marítima.
El procediment per a l'exigència de responsabilitat arran de les infraccions administratives comeses per les persones físiques o jurídiques, els tràmits del procediment administratiu sancionador i les mesures cautelars que puguin ser adoptades per l'administració portuària, així com el procediment per ser aplicades, són les regulades en el capítol 2 del títol 2 del llibre IV de la Llei de ports de Catalunya i a les normes generals reguladores del procediment sancionador.
10.1 L'exercici de la potestat sancionadora en l'àmbit dels ports, les dàrsenes i les instal·lacions marítimes de la Generalitat correspon al director general de Ports i Transports, al conseller de Política Territorial i Obres Públiques o al Govern de la Generalitat, en funció de les quanties que estableix l'article 108 de la Llei de ports de Catalunya.
10.2 En l'àmbit del domini públic portuari adscrit a Ports de la Generalitat, el gerent de l'entitat és l'encarregat d'impulsar els expedients sancionadors que es puguin tramitar.
10.3 En els ports i les dàrsenes sotmesos a concessió administrativa o a altres formes de gestió contractual, la direcció general de Ports i Transports o, si s'escau, Ports de la Generalitat poden sol·licitar als òrgans de govern, unipersonals o col·legiats, responsables de la gestió i explotació del port, les tasques d'auxili i col·laboració necessàries per facilitar i agilitar al màxim a tramitació de les denúncies presentades.
11.1 Les infraccions són sancionables d'acord amb els paràmetres que estableix l'article 107 de la Llei de ports de Catalunya i de conformitat amb els principis que informen l'exercici de la potestat sancionadora.
A l'efecte de fixar la quantia de la sanció pecuniària s'ha de tenir en compte l'existència d'una o més circumstàncies agreujants de les que s'esmenten a continuació:
a) Haver causat danys materials a les persones o béns.
b) Haver causat perjudicis econòmicament avaluables a les persones o béns.
c) Que la infracció hagi transcendit externament per les seves repercussions i impacte social o mediambiental.
d) Que hi hagi reincidència en la comissió d'una determinada infracció.
A aquest efecte es considera reincidència la comissió d'una infracció de la mateixa naturalesa sempre que no hagi prescrit la infracció anterior.
e) Que hi hagi indicis racionals que la infracció s'ha comès amb intencionalitat o ple coneixement.
f) Que, havent-hi advertiment de l'autoritat portuària corresponent o bé de les persones encarregades de la gestió i explotació del port, dàrsena o instal·lació marítima, no s'hagi cessat en la conducta o activitat infractora o no s'hagin corregit, si és el cas, els efectes d'aquesta.
11.2 L'instructor de l'expedient ha de fer una proposta motivada on es detallin raonadament i de manera expressa els factors que aconsellen imposar una multa determinada.
L'òrgan competent per resoldre ha de decidir sobre la quantificació de la multa.
11.3 Si un mateix fet o omissió és constitutiu de dues infraccions o més, o si de la comissió d'una infracció se'n deriva necessàriament una altra, s'imposa únicament la sanció corresponent a la infracció més greu de les comeses.
Condonació parcial de les sancions
La quantia de les sancions que en cada cas correspongui es pot condonar parcialment mitjançant acord motivat del mateix òrgan que ha imposat la multa, d'acord amb el que estableix l'article 108.4 de la Llei 5/1998, de 17 d'abril, de ports de Catalunya.
En aquest acord s'han de justificar les raons objectives que fan convenient adoptar aquesta mesura.
És requisit imprescindible que l'infractor, amb el requeriment previ de l'administració portuària i en el termini atorgat a aquest efecte, hagi corregit la situació alterada arran de la comissió de la infracció, i, en qualsevol cas, aquesta reducció no pot aplicar-se si hi ha cap de les circumstàncies agreujants que recull l'article 11.
13.1 La competència per imposar les multes correspon, amb caràcter indelegable, als òrgans que s'esmenten en l'article 108 de la Llei de ports de Catalunya, amb independència del tipus de gestió del port, la dàrsena o la instal·lació marítima de què es tracti.
13.2 El Govern de la Generalitat, a proposta del titular de la Conselleria de Política Territorial i Obres Públiques, pot actualitzar o modificar els límits que preveu l'article 108 de la Llei de ports de Catalunya i la quantia de les multes quan es consideri de manera justificada que aquestes queden desfasades de la realitat que pretenen regular.
13.3 L'import de les multes i de les indemnitzacions per infraccions als ports, les dàrsenes, les instal·lacions marítimes o les marines interiors adscrites a Ports de la Generalitat es consideren ingrés propi d'aquest ens.
En cas d'infraccions greus o molt greus l'òrgan competent per imposar la sanció corresponent pot acordar també la inhabilitació de l'infractor pel fet de ser titular d'autoritzacions, concessions administratives o contractes de gestió de serveis públics, així com de drets d'ús preferent per un termini no superior a un any en cas d'infraccions greus i fins a tres anys en les molt greus, atenent a les circumstàncies concretes, que, en qualsevol cas, han de quedar totalment justificades en la proposta de resolució.
El termini de prescripció de les infraccions és el que esmenta l'article 110 de la Llei de ports de Catalunya.
16.1 Les multes coercitives, la imposició de les quals és independent de la imposició de multes en concepte de sanció i hi és compatible, han de ser imposades pel director general de Ports i Transports.
La graduació de l'import es fa tenint en compte les característiques de l'actuació l'execució de la qual es vol garantir, de conformitat amb els següents criteris:
a) Si es tracta de l'obligació de realitzar una determinada actuació que pot valorar-se econòmicament; l'import equivalent al 5 per cent la primera vegada, amb el límit mínim de 10.000 pessetes (60,10 euros) i el màxim fixat en l'apartat primer.
Si en el termini de quinze dies no s'ha complert l'obligació, la nova multa coercitiva serà l'equivalent al 10 per cent del valor, amb els mateixos límits, import que s'anirà repetint i acumulant successivament després de cada quinze nous dies d'incompliment.
b) Si es tracta de l'obligació de realitzar una determinada actuació de difícil valoració, l'import de la primera multa coercitiva es fixarà inicialment en 10.000 pessetes (60,10 euros).
Si en el termini de quinze dies no s'ha realitzat l'actuació prevista, s'imposarà una nova multa de 20.000 pessetes (120,20 euros).
Els successius incompliments significaran un increment de 10.000 pessetes (60,10 euros) cada vegada, fins a un màxim de 75.000 pessetes (450,75 euros).
16.2 L'import total de les multes coercitives acumulat i és exigible per via de constrenyiment.
17.1 D'acord amb el que disposa l'article 112 de la Llei de ports de Catalunya, sempre que es produeixi, voluntàriament o involuntàriament, un dany en els béns de domini públic portuari, el director general competent en matèria de ports té l'obligació d'exigir, amb caràcter previ a la instrucció del corresponent expedient de restitució dels béns i reposició de la conducta alterada, el cessament de la conducta irregular.
17.2 Posteriorment, s'ha d'ordenar la instrucció del corresponent expedient per determinar les possibles responsabilitats, amb audiència a les parts implicades i, en tot cas, al responsable de la gestió i explotació del port, la dàrsena o la instal·lació marítima, i obrint un període en el qual es practicaran les proves que les parts demanin i les que la mateixa administració portuària estimi pertinents, valorant els costos de reparació i fixant provisionalment la indemnització corresponent d'acord amb els criteris de l'apartat 3 de l'article 112 de la Llei de ports de Catalunya.
Així mateix, s'ha de determinar si la conducta és constitutiva d'infracció o no a l'efecte d'incoar paral·lelament expedient sancionador.
17.3 El director general ha de resoldre o proposar a l'autoritat competent, d'acord amb els mateixos criteris quantitatius que fixa l'article 108 de la Llei de ports de Catalunya, les mesures correctores, la indemnització corresponent i, si és el cas, la multa que correspongui.
17.4 En el supòsit que la reparació d'un dany sigui urgent per garantir el bon funcionament del port, la dàrsena o la instal·lació marítima, les persones físiques o jurídiques, públiques o privades, encarregades de la seva gestió i explotació l'han de portar a terme de manera immediata.
Per garantir aquesta reposició immediata, poden imposar-se, si és el cas, multes coercitives de conformitat amb l'article 16 del present Reglament, sense perjudici del que assenyala l'apartat 6 d'aquest mateix article.
Una vegada l'Administració hagi finalitzat la instrucció de l'expedient, es podrà repercutir en el responsable l'import total de les despeses de reparació.
17.5 Si la restitució i la reposició a l'estat anterior no és possible i s'han produït danys i perjudicis, els responsables de la infracció han d'abonar les indemnitzacions que es fixin en la tramitació de l'expedient que preveu aquest article, que en cap cas poden ser de quantia inferior al valor del benefici obtingut per l'infractor.
17.6 El Departament de Política Territorial i Obres Públiques pot actuar subsidiàriament en cas d'incompliment de l'obligació de reposició i restitució del gestor.
L'import de les multes i de les despeses ocasionades per l'execució subsidiària de les actuacions de restitució i de reposició dels béns a l'estat anterior a la comissió de la infracció, i també l'import de les indemnitzacions per danys i perjudicis, així com l'import acumulat de les multes coercitives imposades, si és el cas, poden exigir-se per via de constrenyiment.
Reglaments d'explotació dels ports, dàrsenes i instal·lacions marítimes
18.1 El reglament d'explotació de cada port, dàrsena i instal·lació marítima ha de regular l'ús dels diferents elements que integren les instal·lacions i les seves respectives zones de serveis, incloent en qualsevol cas la totalitat de la zona objecte de concessió administrativa.
18.2 La normativa específica que contenen els reglaments d'explotació de cada port, dàrsena i instal·lació marítima ha de respectar les prescripcions que estableixen el present Reglament general de policia portuària, la Llei de ports de Catalunya i la resta de la normativa general de desenvolupament que resulti aplicable.
A l'efecte de definir i concretar l'àmbit d'aplicació de les normes de policia i explotació, i l'abast de la vigilància i prevenció de qualsevol infracció, els reglaments d'explotació dels ports, les dàrsenes i les instal·lacions marítimes, han d'incloure almenys:
a) La delimitació clara i exacta de la totalitat de zona de servei del port, la dàrsena o la instal·lació marítima i, si s'escau, la identificació de la totalitat de la zona que és objecte de concessió administrativa o una altra forma contractual.
b) La regulació dels accessos, vials, passeigs marítims i altres elements d'aprofitament i ús públic i gratuït per als vianants, i l'establiment, si és el cas, de manera justificada, de les limitacions que la gerència o la direcció estimi prudents per raons de seguretat.
c) La identificació de les zones d'ús o accés restringit, sigui explotades directament pel gestor del port, la dàrsena o la instal·lació portuària, sigui mitjançant la cessió a tercers dels drets d'ús i gaudi, d'acord amb les condicions previstes en cada cas particular.
d) La identificació de les zones reservades a l'ús privatiu dels titulars d'un dret d'ús, sigui sobre locals, sobre amarratges o sobre qualsevol altra instal·lació.
e) La concreció de l'àmbit d'aplicació, que ha d'incloure necessàriament les persones, embarcacions, vehicles i maquinària que es trobin dins la zona de servei del port, sigui amb caràcter habitual o circumstancial, i les que facin servir per qualsevol motiu els vials, aparcaments, serveis de terra o qualsevol altra instal·lació.
Així mateix, s'ha de preveure l'aplicació a les persones i embarcacions que utilitzin les aigües interiors, dàrsenes, zona d'avantport, canals d'accés i altres serveis en aigua o en sec, i als titulars i usuaris per qualsevol títol d'un dret d'ús sobre qualsevol dels elements o instal·lacions que configuren la zona de servei del port, dàrsena o instal·lació marítima.
f) La forma d'utilització de les instal·lacions portuàries, establint les condicions generals d'ús i de prestació dels diferents serveis que garanteixin en tot cas un servei suficient als usuaris; les limitacions i restriccions necessàries per al bon ordre i conservació del servei, així com per garantir la seguretat dels usuaris, les embarcacions i els altres béns.
g) El pla d'emergència de la instal·lació en cas de sinistre, de conformitat amb el que disposa la normativa sectorial aplicable.
h) Condicions de connexió a les connexions de servei elèctriques i d'aigua.
i) Obligació de notificar a tots els usuaris i d'exposar permanentment en el tauler d'anuncis del port, la dàrsena o la instal·lació marítima el detall de les taxes, preus o tarifes establerts vigents en cada moment, així com els criteris d'actualització.
j) Els paràmetres a seguir en la senyalística del port, inclosa la publicitat d'establiments, etcètera, que en qualsevol cas ha d'homogeneïtzar-se segons els criteris establerts de manera expressa per l'administració portuària.
k) Els paràmetres a seguir en la fixació dels elements que configuren la zona de servei del port, com ara tendals, tancaments, mobiliari urbà, etcètera, seguint els paràmetres que, si és el cas, fixin l'administració portuària i les ordenances municipals.
l) Les condicions i requisits en què els titulars d'un dret d'ús preferent sobre qualsevol element portuari o inclòs en la zona de servei portuària poden cedir-lo o transferir-lo, que en tot cas han de respectar els principis generals següents:
S'ha de preveure expressament la subrogació del nou usuari, sigui amb caràcter definitiu, temporal o merament ocasional i puntual, en tots els drets i obligacions dimanants del títol corresponent.
En el cas de transmissió definitiva del dret d'ús preferent, no es poden fixar condicions restrictives a la lliure transmissió, llevat de la previsió d'un dret de tempteig si aquest està especialment previst en el contracte de concessió.
En el cas que es tracti de cessions temporals, ocasionals o puntuals, el port, la dàrsena o la instal·lació marítima no pot exigir en cap cas cap quantitat per aquesta utilització.
No obstant això, en el cas de cessions temporals, cal que el titular del dret d'ús preferent comuniqui per escrit al gestor la identitat de l'usuari.
A aquest efecte, es considera que una cessió és temporal quan es realitzi per un període superior a una setmana.
En el cas de cessions puntuals o ocasionals, el titular del dret d'us és el responsable de qualsevol incidència que pugui sorgir.
Qualsevol cessió d'un dret d'ús ha de posar-se en coneixement de la direcció del port, la dàrsena o la instal·lació marítima, que ha d'informar el nou usuari de les normes que regulen la gestió, explotació i policia del port i dels seus serveis.
m) La responsabilitat que el port, dàrsena o instal·lació marítima assumeix, si és el cas, pel que fa als danys, furts o robatoris que es puguin produir en l'interior de la zona de servei portuària, així com l'obligació de l'usuari, si és el cas, de dotar-se d'assegurances amb cobertura suficient per respondre d'eventuals robatoris o desperfectes en o de la mateixa embarcació així com en els locals, pallols o altres elements i instal·lacions portuàries o, en cas contrari, de renunciar de manera expressa a qualsevol possible reclamació per aquests conceptes.
n) Condicions i limitacions sota les quals es poden realitzar determinats actes, com ara reunions, trobades o celebracions que requereixin una utilització especial de la zona de servei del port.
o) Drets i deures que adquireixen els usuaris dels espais inclosos en la zona de servei del port.
Règim d'utilització i prohibicions
Els reglaments de cada port, dàrsena i instal·lació marítima han de preveure el règim d'utilització i prohibicions aplicable, així com les facultats conferides a la gerència o direcció del port, la dàrsena o la instal·lació portuària en cas d'incompliment.
En qualsevol cas, hauran de respectar les previsions següents:
a) Velocitat màxima de circulació per les aigües del port, la dàrsena o la instal·lació marítima que en cap cas no pot ser superior a tres nusos.
b) Delimitació de les zones on queda prohibit encendre foc o fogueres, fumar o fer servir llànties de flama nua.
Aquestes operacions s'han de prohibir, com a mínim i en qualsevol cas, durant totes les operacions de subministrament de combustible.
c) Prohibició de tenir a bord de les embarcacions materials inflamables, explosius o perillosos, llevat dels coets i bengales de senyals reglamentaris, les reserves de combustible i les bombones de gas imprescindibles per al subministrament de les instal·lacions i funcionament de l'embarcació.
A més, s'han de tenir en compte les normes d'utilització i manipulació d'aquest material, si és el cas, en la zona de servei del port.
d) Normes d'aplicació per a la realització de treballs o activitats en les embarcacions o en sec que puguin resultar perillosos o molestos per als altres usuaris, així com identificació de les facultats que es confereixen a la gerència o la direcció de cada port, dàrsena o instal·lació marítima per requerir i suspendre els dits treballs i activitats.
e) Establiment dels horaris en què s'estableixin restriccions relatives al manteniment de motors en marxa en vaixells amarrats al moll o al pantalà, o a altres sorolls o activitats que puguin resultar molestos.
f) Prohibició expressa de mariscar en les aigües interiors del ports, dàrsenes o instal·lacions marítimes, així com en les aigües exteriors incloses en l'àmbit concessional.
Prohibició expressa de la pesca amb canya dins la zona de servei de cada port, llevat de les zones expressament delimitades on, si és el cas, es permeti.
g) Descripció de les activitats que restin prohibides en les aigües interiors del ports, dàrsenes i instal·lacions portuàries, així com en els seus canals i accessos.
Aquestes prohibicions han d'incloure en qualsevol cas el bany o la pràctica de l'esquí nàutic.
Així mateix, s'ha de preveure expressament, si és el cas, la possibilitat d'utilitzar en les aigües interiors i resta de la zona de servei motos aquàtiques o altres mecanismes o estris diferents dels propis a la naturalesa del port, la dàrsena o la instal·lació portuària, establint-ne, si és el cas, les condicions d'utilització i delimitant les zones concretes on poden accedir.
h) Prohibició de realitzar qualsevol obra o modificació de qualsevol instal·lació portuària en la zona de servei del port, la dàrsena o la instal·lació portuària sense l'autorització escrita corresponent.
i) Prohibició d'utilitzar àncores o boies a les dàrsenes, als canals o als accessos del port, sense l'autorització corresponent, llevat dels casos d'emergència.
j) Delimitació de les zones destinades a dipositar runa, escombraries, residus sòlids o líquids o materials de qualsevol mena, amb expressa prohibició de dipositar-les en qualsevol altre zona no expressament habilitada i, en qualsevol cas, en les zones confrontants amb l'aigua.
k) Delimitació de les zones destinades a dipositar xarxes i altres estris de pesca, amb prohibició expressa de dipositar-les en qualsevol altra zona no expressament habilitada.
l) Delimitació, si n'hi ha, de les zones destinades a dipositar estris i materials de les embarcacions, amb expressa prohibició de dipositar-les en qualsevol altre zona no expressament habilitada.
m) Descripció dels vehicles autoritzats a entrar en la zona de servei del port, delimitant expressament les zones destinades a la circulació i aparcament.
Descripció de vehicles i activitats prohibides o restringides en la zona de servei del port.
n) Condicions d'entrada, estada i circulació d'animals domèstics o, si és el cas, prohibició en aquest sentit.
En qualsevol cas, s'ha de respectar la normativa que desenvolupa la Llei de protecció dels animals i les ordenances municipals.
o) Normes d'utilització de les diferents àrees i serveis del port i, si és el cas, franges horaris d'utilització d'aquestes.
21.1 El reglament d'explotació i policia de cada port, dàrsena o instal·lació marítima ha de regular quines són les obligacions dels usuaris de les instal·lacions, amb independència que es tracti de titulars d'algun dret d'ús preferent o de visitants circumstancials.
En qualsevol cas són d'aplicació les següents obligacions:
a) Complir les prescripcions de la Llei de ports de Catalunya i la resta de la normativa aplicable, així com les condicions establertes en el títol concessional, respectant en qualsevol cas l'adequada utilització del domini públic portuari, de les seves obres i instal·lacions.
b) Complir i respectar el règim d'utilització que estableixen el present reglament i el reglament d'explotació i policia particular de cada port, dàrsena o instal·lació marítima convenientment aprovats per l'administració portuària.
c) Obeir, en qualsevol cas, les instruccions i indicacions de l'administració portuària, de la gerència o direcció del port, dels seus agents delegats i de la resta del personal del port, la dàrsena o la instal·lació marítima.
21.2 Els usuaris d'un dret d'ús preferent d'amarratge per qualsevol títol legítim vénen, a més, obligats a:
a) Respondre, solidàriament amb l'armador i si s'escau el patró de les embarcacions, de les avaries causades i reparacions que calgui realitzar, així com de les indemnitzacions pels danys i perjudicis causats.
b) Respondre, solidàriament amb l'armador i si s'escau el patró de les embarcacions, del pagament de les taxes, preus, quotes i tarifes derivades de la conservació, manteniment i altres despeses pels serveis portuaris que se'ls prestin o utilitzin.
c) Dotar-se de les assegurances de responsabilitat civil, personal i de l'embarcació establertes en cada cas per la legislació vigent.
d) Dotar les embarcacions de les adequades defenses i elements d'atracada, garantint la seguretat i preservant la higiene, d'acord amb el reglament de cada port, dàrsena o instal·lació marítima.
e) Complir en cada moment les normes portuàries i de seguretat marítima aprovades per l'autoritat en cada cas competent, realitzant a l'efecte i en els terminis fixats les actuacions necessàries per tal d'adaptar-se a les normes corresponents.
21.3 Els titulars i la resta dels usuaris per qualsevol títol legítim de les zones i superfícies destinades a locals comercials, magatzems i pallols, vénen també obligats a:
a) Desenvolupar les seves facultats, funcions i activitats d'acord amb el títol que els atorga el dret d'ocupació sobre aquests espais portuaris, abstenint-se en qualsevol cas de dedicar-los a altres usos no autoritzats expressament, i fer-ho així mateix a través de les persones naturals i jurídiques, específicament autoritzades.
b) Satisfer, d'acord amb les quotes de participació que els correspongui, la part proporcional de l'IBI, dels cànons i d'altres quantitats que es fixin, d'acord amb les previsions normatives i estatutàries aplicables.
c) Complir les ordenances municipals i les normes aprovades per l'autoritat competent, en relació amb els horaris d'obertura i tancament dels locals, i amb la prevenció de la contaminació acústica i lumínica, i les corresponents a garantir l'ordre públic i la seguretat en els seus respectius locals.
d) Complir les ordres i instruccions de l'administració portuària i de la gerència o direcció del port, la dàrsena o la instal·lació marítima, sigui directament o mitjançant el personal al servei del port, referents al compliment i la interpretació de la normativa vigent, del present Reglament i del particular de cada port, dàrsena o instal·lació marítima.
e) Facilitar l'accés i la inspecció per part del personal designat per la direcció o gerència del port, la dàrsena o la instal·lació portuària i, en qualsevol cas, de l'administració portuària, de les zones ocupades, incloses les que són d'ús privatiu, així com aportar tota la documentació necessària i que sigui requerida per tal de facilitar la instrucció d'eventuals expedients, siguin informatius, estadístics o de caràcter sancionador.
f) Requerir, amb caràcter previ a la transmissió en qualsevol forma legalment admesa del dret d'ús preferent que detinguin, l'autorització expressa de l'entitat concessionària del port, la dàrsena o la instal·lació marítima o de l'administració portuària competent, segons correspongui en cada cas, i satisfer les quanties que el reglament d'explotació del port, dàrsena o instal·lació portuària estableixi, si és el cas, en concepte de drets de transmissió.
g) Dotar-se de les assegurances per responsabilitat civil, danys i perjudicis a tercers, incendis, robatoris, etcètera, a que vénen obligats per la legislació vigent.
22.1 Els titulars de drets d'ús per qualsevol títol legítim dels punts d'amarratge o de les zones i superfícies destinades a locals comercials, magatzems i pallols poden constituir-se en associacions d'usuaris.
22.2 Aquestes associacions, quan n'hi hagi, quedaran legitimades per realitzar les actuacions que creguin oportunes en exercici dels seus drets i defensa d'interessos.
22.3 La participació en aquestes associacions és totalment lliure i voluntària i en cap cas no pot constituir motiu de discriminació positiva o negativa en relació amb la resta dels usuaris.
22.4 Aquestes associacions, més enllà de les tasques participatives que en cada reglament s'estableixin, no comporta la intervenció en les tasques de govern i direcció del port, la dàrsena o la instal·lació portuària, que en tot cas és responsabilitat exclusiva del titular de la concessió administrativa o altre títol legal, de conformitat amb l'article 57 de la Llei de ports de Catalunya.
23.1 En el reglament de cada port, dàrsena o instal·lació marítima, s'han de fixar les condicions d'accés, estada i aparcament dels vehicles i les zones assenyalades per a aquesta finalitat.
23.2 L'import de les tarifes per l'ocupació d'una plaça d'aparcament en les zones assenyalades s'ha de fer públic a l'entrada i la sortida de les zones d'aparcament.
23.3 En el reglament de cada port, dàrsena o instal·lació marítima s'han de fixar les condicions generals d'explotació del pàrquing i la responsabilitat que, si és el cas, s'assumeixi en relació amb danys, furts o robatoris que puguin sofrir els vehicles aparcats o el contingut d'aquests.
23.4 La direcció o gerència de cada port, dàrsena o instal·lació marítima queda facultada per retirar els vehicles aparcats fora de les zones senyalitzades a l'efecte, i en qualsevol cas els que obstaculitzin la lliure circulació dins els recintes i instal·lacions.
Als efectes de la retirada, el dipòsit i el cobrament de les despeses ocasionades, es pot sol·licitar la col·laboració dels serveis municipals corresponents dels ajuntaments en l'àmbit territorial del qual es trobin.
Utilització de locals, terrasses, tallers i instal·lacions
24.1 Els reglaments de cada port, dàrsena o instal·lació marítima han de fixar per als locals comercials, els tallers, els pallols, les terrasses o qualsevol altra instal·lació ubicada a les zones de servei i, en qualsevol cas, en l'àmbit de la concessió administrativa, les normes precises per tal de regular els horaris d'obertura i tancament, els requisits dels permisos i autoritzacions administratives que corresponguin, les assegurances que legalment s'estableixin, el règim d'ús i utilització i les operacions de càrrega i descàrrega, així com les regulacions tendents a compatibilitzar cadascuna de les instal·lacions amb subjecció a les normes de seguretat i amb subordinació a les activitats preferents, nàutiques i esportives.
24.2 Les normatives incloses en els reglaments de cada port, dàrsena o instal·lació esportiva han de respectar les ordenances municipals dictades pels ajuntaments respectius, les normatives d'homogeneïtzació que aprovi l'administració portuària i la resta de la normativa vigent aplicable per raó de la matèria.
24.3 Per garantir el compliment de la normativa vigent aplicable, d'aquest Reglament i del particular d'explotació de cada port, dàrsena o instal·lació marítima, així com de les ordenances municipals, l'administració portuària pot requerir, si és el cas, prèvia petició escrita i justificada del port, dàrsena o instal·lació marítima, la cooperació dels mossos d'esquadra, de la policia local i de la resta dels cossos i forces de seguretat.
24.4 Així mateix, l'administració portuària pot requerir, prèvia la instrucció d'unes diligències sumàries en les quals s'ha de donar tràmit d'audiència a l'interessat, al port, la dàrsena o la instal·lació marítima i l'autoritat competent per raó de la matèria el tancament provisional del local, taller, terrassa o qualsevol altra instal·lació ubicada a la zona de servei portuària que estigui incomplint el que preveu aquest article.
25.1 L'incompliment de les obligacions que assenyala l'article 21 per part de l'usuari d'un dret d'ús preferent, així com la manca de pagament de les quotes de conservació, manteniment i gestió o de les tarifes dels serveis que es presten o es fan servir o de qualsevol altre quantitat exigible d'acord amb la normativa aplicable, ha de donar lloc a un requeriment per escrit per part de l'administració portuària, la gerència o la direcció del port, la dàrsena o la instal·lació marítima per tal que l'usuari rectifiqui, en el termini que a l'efecte se li indiqui, la conducta o es posi al corrent de pagament, advertint-li expressament que, en cas contrari, s'ha de procedir a la immediata suspensió temporal dels serveis.
25.2 En el cas de ports, dàrsenes o instal·lacions marítimes gestionades per Ports de la Generalitat, caldrà atenir-se al que estableix l'annex 1 de la Llei, 5/1998, de 17 d'abril, de ports de Catalunya, en la redacció donada per la Llei 4/2000, de 26 de maig, de mesures fiscals i administratives.
25.3 En la resta de les instal·lacions, és d'aplicació la regulació que estableixen els apartats següents:
a) En cas de suspensió del servei d'amarratge, la gerència o la direcció del port, dàrsena o instal·lació marítima, o subsidiàriament l'administració portuària, notificarà per escrit de manera fefaent el titular o usuari de l'amarratge que ha de retirar l'embarcació, fent-li avinent que, si no ho fa en el termini assenyalat, ho farà supletòriament la gerència o direcció del port a càrrec d'ell.
Si el requeriment no és atès en el termini fixat, que no pot ser inferior a vint dies, la gerència o la direcció del port, la dàrsena o la instal·lació marítima, o subsidiàriament l'administració portuària, queda facultada per procedir a immobilitzar-la de manera provisional en el seu propi punt d'amarratge o, si les circumstàncies ho aconsellen, a la retirada de l'embarcació de l'amarratge per tal de avarar-la en sec. Les despeses derivades de la retirada o immobilització de l'embarcació són a compte i càrrec del titular del dret d'ús.
b) La direcció o la gerència del port, dàrsena o instal·lació marítima, o subsidiàriament l'administració portuària, queda facultada per tal d'immobilitzar i retenir l'embarcació fins no hagin quedat satisfets tots els deutes pendents i despeses ocasionades en relació amb els anteriors apartats, o es garanteixi suficientment el pagament del deute que ha originat la suspensió.
c) La suspensió del servei i, si s'escau, la resolució del dret d'ús tramitades per la direcció o gerència del port, dàrsena o instal·lació marítima, així com qualsevol altra incidència derivada de l'aplicació del present article, han de ser comunicades a la direcció general competent en matèria de ports.
Així mateix, s'ha de comunicar a capitania marítima si afecta les seves competències.
26.1 En el cas que el titular d'una concessió administrativa o autorització sobre un local comercial, panyol o altre instal·lació dins la zona de servei del port, incompleixi les obligacions que estableix aquest Reglament, l'administració portuària pot iniciar el corresponent expedient de caducitat.
26.2 De conformitat amb el que preveu l'apartat anterior, cal que l'administració portuària hagi requerit expressament i per escrit el titular, advertint-li que en cas de no atendre les obligacions corresponents s'iniciarà l'expedient de caducitat.
Negativa a l'entrada i a la prestació de serveis
27.1 Els responsables de la gestió d'un port, dàrsena o instal·lació marítima queden facultats a denegar l'entrada i la prestació del serveis portuaris en els supòsits següents:
a) Per manca de sol·licitud formalitzada d'acord amb els requisits que estableix la legislació vigent i en el reglament interior del port, la dàrsena o la instal·lació marítima que correspongui.
b) Per manca de compliment de les condicions de seguretat reglamentàries de l'embarcació que sol·liciti l'entrada o la prestació dels serveis corresponents, quan pugui posar en perill la seguretat de la instal·lació, dels usuaris d'aquesta o d'altres embarcacions.
c) Per manca de la preceptiva assegurança de responsabilitat civil que abasti a respondre dels danys i perjudicis que pugui ocasionar a altres embarcacions o a les instal·lacions del port, la dàrsena o la instal·lació marítima.
A aquest efecte la gerència o direcció queda facultada a exigir que s'acrediti la cobertura i vigència de l'esmentada assegurança.
d) En el cas d'embarcacions abanderades en països on els quals no s'exigeixi l'assegurança obligatòria, es pot sol·licitar que dipositin una quantitat suficient per respondre dels danys i perjudicis que es puguin ocasionar durant el període d'estada.
27.2 No obstant el que ha estat exposat en l'apartat anterior, és obligatori prestar els serveis corresponents quan l'embarcació es trobi en situació de perill per a la navegació o la seguretat de la vida humana, o en cas d'emergència o força major.
Així mateix, s'ha de prestar el servei de subministrament de carburant quan així se sol·liciti.
Embarcacions, vehicles i objectes abandonats
28.1 Correspon a la direcció general competent en matèria de ports o, si s'escau, a Ports de la Generalitat la incoació i tramitació dels expedients de declaració d'abandonament dels vehicles, objectes i embarcacions que hagin estat abandonats en les seves instal·lacions.
28.2 En el cas de ports, dàrsenes o instal·lacions marítimes gestionades per Ports de la Generalitat, caldrà atenir-se al que estableix l'annex 1 de la Llei, 5/1998, de 17 d'abril, de ports de Catalunya, en la redacció donada per la Llei 4/2000, de 26 de maig, de mesures fiscals i administratives.
28.3 En la resta de les instal·lacions, és d'aplicació la regulació establerta en aquest article.
28.4 S'entén que hi ha abandonament quan es donin els pressupostos fàctics següents:
A partir dels cinc mesos d'impagaments derivats de la prestació de serveis i quan el possible valor en venda no excedeixi l'import de la facturació emesa no abonada, tot això sense perjudici de la competència de l'administració de duanes en la determinació de l'abandonament de mercaderies incloses en procediment de despatx.
En ambdós casos i prèviament a l'inici de l'expedient, és requisit imprescindible que la gerència o direcció del port, la dàrsena o la instal·lació marítima hagi intentat esbrinar la identitat dels presumptes propietaris pels mitjans racionalment exigibles.
28.5 El procediment s'inicia amb la publicació mitjançant edicte en el Diari Oficial de la Generalitat de Catalunya de la tramitació de l'expedient d'abandonament.
Aquest edicte s'ha d'exposar al públic en el tauler d'anuncis del port, dàrsena o instal·lació marítima i de l'ajuntament de l'últim domicili conegut del deutor, durant el termini de dos mesos.
Així mateix, ha de ser notificat a la capitania marítima competent, si s'escau, i, així mateix, si cal, als titulars registrals de les embarcacions o vehicles presumptament abandonats, amb matricula identificativa.
28.6 Transcorregut el termini d'exposició al públic sense que el propietari o el qui, prèvia acreditació del títol de possessió o titularitat, hagi abonat els deutes existents o retirat els béns en presumpte abandonament, aquests es declararan en situació legal d'abandonament.
28.7 La declaració d'abandonament dóna dret, amb efectes des de la data d'inici de l'expedient, a percebre els deutes derivats de la prestació de servei que hagi ocasionat el bé abandonat per raó d'ocupació de la zona de servei portuària, en la quantia que correspongui.
28.8 La declaració d'abandonament, juntament amb el seu expedient, s'ha de posar, si s'escau, en coneixement de la capitania marítima corresponent per tal que prengui les mesures adients i, a la vista de l'expedient tramitat, n'autoritzi el desballestament o alienació.
28.9 Una vegada feta la declaració d'abandonament, els béns s'han de posar a la venda en subhasta pública, amb l'anunci previ en el DOGC i en el tauler d'anuncis del port, la dàrsena o la instal·lació marítima i de l'ajuntament que correspongui, amb una antelació mínima de quinze dies.
28.10 La quantitat que s'obtingui per l'alienació, desballestament o destrucció dels objectes, vehicles o materials abandonats, un cop deduïdes les despeses originades i els deutes existents, ha de restar a disposició del qui n'acrediti la titularitat o legítima possessió, durant el termini d'un any.
Transcorregut l'esmentat termini, el romanent s'ha de posar a disposició de la direcció o gerència del port, la qual n'ha de donar compte en els seus pressupostos.
El present Reglament, així com el particular de cada port, dàrsena o instal·lació marítima, és d'obligat compliment per a tots els usuaris per raó de l'àmbit territorial establert en cada cas.
Aquests reglaments han de trobar-se a disposició de qualsevol usuari en les oficines del port, la dàrsena o la instal·lació marítima que correspongui.
Així mateix, els responsables de la gestió i explotació n'han de facilitar, de manera expressa, una còpia a tots els titulars d'algun tipus de dret d'ús preferent sobre els elements integrants de la concessió administrativa perquè en prenguin coneixement.
Criteris per a la interpretació dels reglaments
Qualsevol discrepància entre el contingut del present Reglament i el del reglament d'explotació de cada port, dàrsena o instal·lació marítima ha de ser resolta a favor del primer.
En qualsevol cas, el present reglament és d'aplicació directa en tots els casos.
En el termini de sis mesos els ports, dàrsenes i instal·lacions marítimes existents al litoral de Catalunya han d'adaptar el seu reglament d'explotació a les prescripcions del present Reglament de policia portuària i notificar-ho a la direcció general competent en matèria de ports, que l'ha de segellar en prova de conformitat o ordenar-ne les modificacions necessàries.
El present Reglament és d'aplicació a les marines interiors existents en el litoral català, mentre no disposin del reglament específic previst a la Llei de ports de Catalunya.
Queda derogat el Decret 325/1992, d'aprovació del Reglament de gestió dels ports de la Comissió de Ports de Catalunya, així com les normes d'igual o inferior rang que s'oposin al que estableix aquest Decret.
Així mateix, queden derogats els reglaments particulars d'explotació dels ports, dàrsenes i instal·lacions marítimes, en tot el que s'oposi a la present regulació.
El present Reglament entrarà en vigor als vint dies de la seva publicació en el Diari Oficial de la Generalitat de Catalunya.
Barcelona, 24 de juliol de 2001